সংবাদ মাধ্যমৰ প্ৰত্যাহ্বান\nMarch 3, 2022 3:38 pm\nঅসমৰ সংবাদ মাধ্যমৰ মূল প্ৰত্যাহ্বানবোৰ কি? তিনিটা। প্ৰথম, এতিয়া মূলসুঁতিৰ আটাইবোৰ সংবাদ মাধ্যমেই চৰকাৰৰ বহতীয়া। দ্বিতীয়, সংবাদ মাধ্যমত পেছাদাৰী মনোভাৱৰ অভাৱ। তৃতীয়, শেহতীয়া প্ৰযুক্তিৰ প্ৰত্যাহ্বান। সংবাদ মাধ্যমৰ মূল উদ্দেশ্য কি? চৰকাৰৰ বিৰোধিতা কৰা নে চৰকাৰক সমৰ্থন কৰা? কোনোটোৱেই নহয়।\nতাৰ বিপৰীতে সংবাদ মাধ্যমৰ মূল উদ্দেশ্য হ'ল সঁচা কথা কোৱা, সত্যৰ পক্ষে থকা। কেৱল বিৰোধিতাৰ বাবে বিৰোধিতাৰ কোনো অৰ্থ নহয়। আনহাতে, চৰকাৰৰ ভাল কামৰ সমৰ্থন কৰাৰো প্ৰয়োজন নাই। তাৰবাবে জনসংযোগ বিভাগ আছে। সত্য সদায় স্থায়ী আৰু বহনক্ষম। সংবাদ মাধ্যম সত্যনিষ্ঠ হ'লে চৰকাৰৰ অনুচিত সিদ্ধান্ত,দুৰ্নীতি আৰু অপশাসন ই আপোনা-আপুনি উদঙাই দিব। সংবাদ মাধ্যমে এনেদৰে নিজৰ দায়িত্ব পালন কৰিলে, গণতান্ত্ৰিক মূল্যবোধত বিশ্বাসী চৰকাৰ এখনে সংবাদ মাধ্যমৰ প্ৰতি প্ৰতিশোধপৰায়ণ মনোভাৱ লোৱাৰ সলনি সমালোচনা আদৰিহে ল'ব।\nকিন্তু,বৰ্তমানৰ চৰকাৰখনে কোনো বিৰোধ আৰু অমতত বিশ্বাস নকৰে। সংবাদ মাধ্যমে চৰকাৰৰ সমালোচনা কৰিলে, চৰকাৰ তেওঁলোকৰ প্ৰতি প্ৰতিশোধ পৰায়ণহৈ উঠে। চৰকাৰক অসুবিধাত পেলোৱা কথা ক'লে সংবাদ মাধ্যমক তেওঁলোকে চৰকাৰী বিজ্ঞাপন বন্ধ কৰি দিয়াৰ ভাবুকি দিয়ে। আনহাতে, যিবোৰ সংবাদ মাধ্যমে চৰকাৰৰ কথা মতে উঠা-বহা কৰে তেওঁলোকক চৰকাৰে বিজ্ঞাপনেৰে ওপচাই দিয়াই নহয়, অন্য ধৰণেও পুৰস্কৃত কৰে। অসমৰ প্ৰায়বোৰ সংবাদ মাধ্যমেই চৰকাৰী বিজ্ঞাপনৰ ওপৰত নিৰ্ভৰশীল বাবে তেওঁলোকে এতিয়া সঁচা কথা ক'বলৈ ভয় কৰা হৈছে।\nতেওঁলোকে সংবাদ মাধ্যমৰ স্বতন্ত্ৰতা হেৰুৱাই পেলাইছে। দ্বিতীয় কথাটো হৈছে পেছাদাৰী মনোভাৱৰ অভাৱ। প্ৰথমটোৰ লগত এইটোৰ কোনো সম্পৰ্ক নাই তেনে নহয়। সঁচা কথা ক'বলৈ পৰিশ্ৰম কৰিব লাগিব। অনুসন্ধান কৰিব লাগিব। পঢ়া শুনা কৰিব লাগিব। ভাষাৰ দখল থাকিব লাগিব। কিন্তু, সঁচা কথা ক'লে যদি লেঠা লাগে।\nঅনুসন্ধানমূলক সাংবাদিকতাই যদি সমস্যাৰহে সৃষ্টি কৰে, তেন্তে নিয়ম মাফিক দায়িত্ব পালন কৰি সকলোৱে যেনেকৈ চলিছে তেনেকৈ চলাই ভাল। সেয়ে,ক'তো কোনো নতুনত্ব নাই। নাই কোনো সৃজনীশীলতা। এইবাবেই আজিকালি আমি টিভি চাই ভাল নাপাওঁ। বাতৰিকাকত নপঢ়োঁ। তৃতীয় সমস্যাটো হৈছে কৃত্ৰিম বুদ্ধিমত্তা(artificial intelligence)। কৃত্ৰিম বুদ্ধিমত্তা এতিয়া অতি প্ৰভাৱশালী। ইয়াক, আজিকালি সকলোতে ব্যৱহাৰ কৰা হয়। ডিজিটেল সংবাদ মাধ্যমৰ এটা গুৰুত্বপূৰ্ণ বৈশিষ্ট্য হৈছে- বহু ব্যৱহৃত শব্দবোৰ বাচি উলিওৱাটো-যিবোৰক ইংৰাজীত 'keywords' বুলি কোৱা হয়। ভুঁচি লিখিলেও যদি বেছি মানুহে তাত চকু ফুৰায়, সেই লেখাটো মুহূৰ্ততে কৃত্ৰিম বুদ্ধিমত্তাই জনপ্ৰিয় কৰি তোলে। সেইবোৰেই বেছিকৈ বিজ্ঞাপনো টানে । ৰাজহ সংগ্ৰহ ভাল হয়।\nআকৌ সামাজিক মাধ্যমত বেছি মানুহে যদি এটা খবৰ ৰিপৰ্ট কৰে,অৰ্থাৎ বেয়া বুলি কয়, তাক হাইড কৰি দিয়ে, মানে লুকুৱাই দিয়ে, তেন্তে কৃত্ৰিম বুদ্ধিমত্তাই ধৰি লয় যে সেই খবৰটো বেয়া বা অপ্ৰয়োজনীয়। স্বাভাৱিকতে তেনে খবৰৰ জনপ্ৰিয়তা কমি যায়। বেছি মানুহে সেই খবৰটো পঢ়িবলৈ নাপায় । যাৰ ফলস্বৰূপে তেনে খবৰে বিজ্ঞাপনো আনিব নোৱাৰে। তাৰবাবে ৰাজহ সংগ্ৰহো নহয়। ধৰি ল'লোঁ এটা ৰাজনৈতিক দলৰ অপকৰ্ম এটা ডিজিটেল প্লেটফৰ্মে উদঙাই দিছে । কিন্তু, সেই খবৰটো যদি সামাজিক মাধ্যমত তেওঁলোকৰ হাজাৰ হাজাৰ সমৰ্থকে ৰিপ'ৰ্ট কৰে, তাৰ জনপ্ৰিয়তা কমি যাব।\nবেছি মানুহে সেই খবৰটো দেখা নাপাব। সময়ত সি অস্তিত্বহীনহৈ পৰিব পাৰে। সি ৰাজহ সংগ্ৰহো নকৰিব। তাৰমানে কি হ'ল? এদল চিন্তাশূন্য মানুহে যদি এটা সামাজিকভাৱে ক্ষতিকাৰক খবৰ বনজুইৰ দৰে বিয়পাই দিব বিচাৰে, সেই বিপজ্জনক কাম কৰাত এই কৃত্ৰিম বুদ্ধিমত্তাই তেওঁলোকক সহায় কৰিব পাৰে । চিন্তা, বিশ্লেষণ, সৃজনীশীলতাৰ ঠাই যদি যুথবদ্ধতাই লয় তেন্তে সি দেখোন ধৰ্মান্ধতা বা ফেচিবাদৰ নামান্তৰ হ'ল। সাম্প্ৰতিক সময়ত আমি জানো এইবোৰই প্ৰত্যক্ষ কৰি থকা নাই? তাৰ দ্বাৰা আমাৰ সমাজৰ কিমান ক্ষতি হৈছে আমি দেখি আছোঁ, উপলব্ধি কৰিছোঁ।\nএই প্ৰত্যাহ্বানবোৰৰ আমি কেনেদৰে সন্মুখীন হ'ম? এইবোৰৰ আমি কেনেদৰে মোকাবিলা কৰিম? ইতিহাসে কয় যে যুথবদ্ধ মতাদৰ্শ এটাই যিমান সোনকালে জনপ্ৰিয়তা অৰ্জন কৰে, চিন্তাশীল, যুক্তিপূৰ্ণ চিন্তাই মানুহৰ মাজত সিমান সোনকালে জনপ্ৰিয়তা লাভ নকৰে, যদিও শেষত যুক্তি আৰু সত্যৰে জয় হয়। সামাজিক ন্যায় আৰু অৰ্থনৈতিক সমতাৰ বাবে আটাইতকৈ প্ৰয়োজনীয় হৈছে গণতন্ত্ৰ।\nআনহাতে, গণতন্ত্ৰৰ শাহটো নিহিত ব্যক্তি স্বাধীনতাত। মুক্ত সংবাদ মাধ্যম গণতন্ত্ৰৰ এক অবিচ্ছেদ্য অংগ। কিন্তু, এতিয়া মূলসুঁতিৰ প্ৰায়বোৰ সংবাদ মাধ্যমে যিহেতু আপোচ কৰিছে, চৰকাৰৰ বহতীয়া হৈছে, আমাৰ ভৰসাৰ থল হিচাপে বাচি আছে একমাত্ৰ বিকল্প সংবাদ মাধ্যম । দেখাত বিকল্প সংবাদ মাধ্যম এটা সহজ আৰু সুলভ বস্তু যেন লাগে। বাস্তৱ ক্ষেত্ৰত কথাটো কিন্তু ইমান সহজ নহয় । আজিৰ পৰিস্থিতিত এটা বিকল্প সংবাদ মাধ্যম ৰাইজৰ সহায় অবিহনে আপোনা-আপুনি বাচি থাকিব নোৱাৰে। 'নৰ্থ-ইষ্ট নাও'ক আমি এক বিকল্প সংবাদ মাধ্যম হিচাপে গঢ়ি তুলিবলৈ চেষ্টা কৰি আছোঁ।\nই আৰম্ভণিৰে পৰা সত্যনিষ্ঠ সাংবাদিকতাত বিশ্বাস কৰি আহিছে । সত্যৰ পক্ষে থকা বাবেই আমি চিন্তাশূন্য আৰু যুথবদ্ধ লোকৰ আক্ৰমণৰ সন্মুখীনহৈ আহিছোঁ । সেয়ে,এই মুহূৰ্তত আমাৰ প্ৰয়োজন হৈছে গণতন্ত্ৰ আৰু ব্যক্তি স্বাধীনতাৰ পক্ষে থকা লোকসকলৰ । আপোনালোকে আমি দিয়া খবৰ আৰু প্ৰবন্ধবোৰ পঢ়ক । আমাৰ ভিডিঅ'বোৰ চাওক । আমাৰ ভুল-ত্ৰুটিবোৰ আঙুলিয়াই দিয়ক । আহক আমি একেলগে সত্যৰ অন্বেষণ কৰোঁ।\n(পৰেশ মালাকাৰ; মুখ্য সম্পাদক, নৰ্থইষ্ট নাও অসমীয়া)
